Тези територии са завладени първо от киевския княз Светослав Игоревич по време на руското нашествие в България от 968 г. Три години по-късно, по време на обсадата на Дръстър, техните управители се отмятат от съюза си с русите, подчиняват се на Цимисхи и приемат византийски гарнизони в своите градове. За да подсигури новите граници на империята си, Цимисхи сключва договор с печенегите, обитаващи поречието на Днестър.